DEĊIŻJONI TAL-KUMMISSJONI
tas-27 ta’ Ottubru 2009
li tikkonċerna ċerti miżuri protettivi marbuta mal-influwenza avjarja b’patoġeniċità għolja tas-sottotip H7N7 fi Spanja
(notifikata bid-dokument numru C(2009) 8283)
(It-test bl-Ispanjol biss huwa awtentiku)
(Test b’relevanza għaż-ŻEE)
(2009/794/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 89/662/KEE tal-11 ta’ Diċembru 1989 dwar spezzjonijiet veterinarji fil-kummerċ intra-Komunitarju bil-ħsieb tat-tlestija tas-suq intern (1), u b’mod partikolari l-Artikolu 9(4) tiegħu,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar spezzjonijiet zootekniċi applikabbli fil-kummerċ intra-Komunitarju ta’ annimali ħajjin u prodotti bil-ħsieb tat-tlestija tas-suq intern (2), u b’mod partikolari l-Artikolu 10(4) tiegħu,
Billi:
(1)
L-influwenza avjarja hija marda virali fl-għasafar, inklużi t-tjur tal-irziezet, li tittieħed. L-infezzjonijiet bil-viruses tal-influwenza avjarja fit-tjur tal-irziezet jagħtu lok għal żewġ forom tal-marda li jintgħarfu mill-ħila qawwija tal-mikroorganiżmu attiv biex jikkawża l-ħsara. Il-forma ta’ din il-marda li għandha patoġeniċità baxxa tikkawża biss sintomi ħfief, filwaqt li dik ta’ patoġeniċità għolja tikkawża rati għoljin ta’ mwiet fil-biċċa l-kbira tal-ispeċji tat-tjur tal-irziezet. Din il-marda jista’ jkollha impatt gravi fuq il-qligħ li tirrendi t-trobbija tat-tjur tal-irziezet.
(2)
L-influwenza avjarja tinstab primarjament fl-għasafar, iżda taħt ċerti kundizzjonijiet infezzjonijiet ta’ din il-marda jistgħu joħorġu wkoll fil-bnedmin minkejja li r-riskju ta’ dan huwa żgħir ħafna.
(3)
F’każ ta’ tifqigħa tal-influwenza avjarja, hemm ir-riskju li l-aġent tal-marda jinxtered ma’ stabbilimenti oħra fejn jinżammu t-tjur jew għasafar oħra. B’riżultat ta’ dan tista’ tinxtered minn Stat Membru għal ieħor jew għal pajjiżi terzi permezz tal-kummerċ tal-għasafar ħajjin jew il-prodotti tagħhom.
(4)
Id-Direttiva tal-Kunsill 2005/94/KE tal-20 ta’ Diċembru 2005 dwar miżuri Komunitarji għall-kontroll tal-influwenza avjarja (3) tistipula ċerti miżuri ta’ prevenzjoni marbutin mas-sorveljanza u l-iskoperta bikrija tal-influwenza avjarja u l-miżuri minimi ta’ kontroll li għandhom jiġu applikati fil-każ ta’ tifqigħa ta’ din il-marda fit-tjur tal-irziezet jew għasafar oħra ta’ trobbija. Din id-Direttiva tistipula t-twaqqif ta’ żoni ta’ ħarsien u sorveljanza f’każ li jkun hemm tifqigħa ta’ influwenza avjarja b’patoġeniċità għolja.
(5)
Spanja infurmat lill-Kummissjoni dwar tifqigħa ta’ influwenza avjarja b’patoġeniċità għolja tas-sottotip H7 fi stabbiliment fejn jinżammu t-tjur tal-irziezet fit-territorju tagħha u minnufih ħadet il-passi meħtieġa skont id-Direttiva 2005/94/KE, li jinkludu t-twaqqif ta’ żoni ta’ ħarsien u sorveljanza, li għandhom ikunu ddefiniti fil-Partijiet A u B tal-Anness ta’ din id-Deċiżjoni.
(6)
Il-Kummissjoni, bil-kollaborazzjoni ta’ Spanja, studjat dawn il-miżuri u hija sodisfatta li l-limiti taż-żoni stabbiliti mill-awtorità kompetenti ta’ dan l-Istat Membru huma mbegħdin biżżejjed mill-istabbiliment fejn ġiet ikkonfermata t-tifqigħa.
(7)
Biex jiġu evitati interruzzjonijiet bla bżonn fil-kummerċ intra-Komunitarju u biex ikunu evitati l-ostakoli għall-kummerċ imposti minn pajjiżi terzi, jeħtieġ li dawn iż-żoni stabbiliti fi Spanja jkunu definiti fuq livell Komunitarju u li jiġi stipulat li l-ebda konsenja ta’ tjur ħaj, tjur lest biex ibid, flieles li jkunu ilhom li faqqsu ġurnata u bajd għat-tfaqqis ma għandhom jintbagħtu minn dawn iż-żoni għal Stati Membri oħra jew għal pajjiżi terzi.
(8)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Spanja għandha tiżgura li ż-żoni ta’ ħarsien u sorveljanza stabbiliti skont l-Artikolu 16(1) tad-Direttiva 2005/94/KE jinkludu mill-inqas iż-żoni elenkati fit-Taqsimiet A u B tal-Anness ta’ din id-Deċiżjoni.
Artikolu 2
Din id-Deċiżjoni għandha tapplika sat-30 ta’ Novembru 2009.
Artikolu 3
Din id-Deċiżjoni hija indirizzata lil Spanja.
Magħmul fi Brussell, is-27 ta’ Ottubru 2009.